Diari Oficial de la Generalitat Valenciana


Sumari del DOGV 5255, del 10-05-2006 (2006/5315)

RESOLUCIÓ de 28 d'abril de 2006, de la consellera de Cooperació i Participació, per la qual es convoquen quatre beques per a la realització de pràctiques de formació complementària en matèria de cooperació al desenvolupament.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5255

Data del DOGV
:   10-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5315


Data del document
:   28-04-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * suport econòmic
    * ajuda pública
    * assignació per estudis
    * cooperació internacional
    * voluntariat social

RESOLUCIÓ de 28 d'abril de 2006, de la consellera de Cooperació i Participació, per la qual es convoquen quatre beques per a la realització de pràctiques de formació complementària en matèria de cooperació al desenvolupament. [2006/X5315]  
Antecedents de fet  
En compliment del que preveu l'article segon del Decret 201/1997, d'1 de juliol, del Consell, i de les previsions contingudes tant en el Pla director de la Cooperació Valenciana 2004-2007, aprovat per Acord del Consell de 7 de maig de 2004 (DOGV núm. 4.753, de 14.05.2004), com en el Pla anual de Cooperació per al Desenvolupament de la Generalitat 2006, aprovat per Acord de 20 de gener de 2006, del Consell de la Generalitat (DOGV núm. 5.190, de 2.02.2006), es vol afavorir la formació de gestors i especialistes en cooperació internacional al desenvolupament, per mitjà de l'oferiment d'un període de pràctiques en els seus departaments, que els permeta una ampliació dels seus coneixements i els proporcione una visió pràctica i real de la cooperació descentralitzada.   
En conseqüència, es procedeix a la convocatòria d'ajudes econòmiques a titulats superiors universitaris, per a la realització de pràctiques de formació en la Direcció General de Cooperació al Desenvolupament i Relacions Externes.   
Fonaments jurídics  
En virtut d'allò que s'ha exposat, de conformitat amb el que estableix la Llei 38/2003, de 17 de novembre, General de Subvencions i en el Decret 108/1992, de 6 de juliol, del Consell, pel qual es regula la concessió de beques, així com les normes generals contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
I fent ús de les facultats delegades previstes en l'article tercer de la Resolució de 2 de novembre del2004, del president de la Generalitat (DOGV núm. 4.878, de 8.11.2004), resolc:  
Primer  
Convocar concurs públic per a la concessió de quatre beques per a la realització de pràctiques de formació complementària en matèria de cooperació internacional al desenvolupament, en l'Àrea de Cooperació al Desenvolupament de la Direcció General de Cooperació al Desenvolupament i Relacions Externes.   
Segon  
Aprovar les bases per les quals es regeix esta convocatòria, incloses com a annex I, i el model de sol·licitud per a les esmentades beques, inclòs com a annex II d'esta resolució.   
Tercer  
L'import de les beques serà finançat a càrrec de l'aplicació pressupostària 90.84.33.355.16, línia codi comptable T4037000 dels pressupostos de la Generalitat per a l'any 2006, per un import màxim de 15.200 euros, per al període comprés entre l'1 de setembre i el 31 de desembre de 2006, i queda condicionat el període entre l'1 de gener i el 31 d'agost de 2007, per un import màxim de 44.800 euros, a l'existència de consignació pressupostària adequada i suficient en els pressupostos de la Generalitat per a l'any 2007.   
Quart  
S'autoritza a la directora general de Cooperació al Desenvolupament i Relacions Externes per a adoptar les mesures necessàries per al desplegament i aplicació d'esta resolució.   
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la publicació, o bé, un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10 i 46 de la Llei 29/1998, de 13 de juliol, reguladora de la Jurisdicció contenciosa administrativa, sense perjuí que s'utilitze qualsevol altra via que es considere oportuna.   
València, 28 d'abril de 2006.. El president, p.d., la consellera de Cooperació i Participació: Gema Amor Pérez.  
ANNEX I   
Bases per les quals es convoca un concurs públic per a la concessió de quatre beques per a la realització de pràctiques de formació complementària en matèria de cooperació al desenvolupament, en l'Àrea de Cooperació al Desenvolupament de la Direcció General de Cooperació al Desenvolupament i Relacions Externes   
Base 1. Objecte   
L'objecte d'esta convocatòria és la concessió de quatre beques per a la realització de pràctiques de formació complementària en matèria de cooperació al desenvolupament, en l'Àrea de Cooperació al Desenvolupament de la Direcció General de Cooperació al Desenvolupament i Relacions Externes.   
Base 2. Dotació, pagament i duració de les beques   
1. Cada una de les beques està dotada amb 3.800 euros durant l'any 2006 i 11.200 euros durant l'any 2007, que s'abonaran mensualment, prèvia certificació de conformitat amb els treballs de la directora general de Cooperació al Desenvolupament i Relacions Externes.   
2. El període de benefici de les beques serà d'un any, i està previst el seu inici l'1 de setembre de 2006.   
Base 3. Requisits i mèrits preferents  
1. Les beques objecte d'esta convocatòria s'adjudicaran per mitjà de concurs entre els diversos aspirants a les mateixes, que reunisquen els següents requisits abans de finalitzat el termini de presentació de sol·licituds i els acrediten documentalment:   
a) Ser espanyol i tindre veïnat administratiu en qualsevol municipi de la Comunitat Valenciana.   
b) Estar en possessió de titulació universitària superior o complides les condicions per a obtindre-la.   
c) Posseir formació específica en matèria de cooperació internacional al desenvolupament, demostrable a través de la realització d'un curs o diversos que sumen, almenys, 50 hores de duració.  
d) Tindre experiència acreditada en el sector de la cooperació al desenvolupament en organismes internacionals, en ONGD o en servicis de voluntariat social en ONG.   
2. Es consideraran mèrits preferents, a l'efecte d'esta convocatòria, els següents:   
a) Experiència en països estructuralment empobrits en el sector de la cooperació internacional.   
b) Formació de postgrau o experiència en matèria jurídica o economicofinancera.  
3. No podran concórrer a esta convocatòria aquelles persones que ja hagen gaudit d'alguna de les beques del programa de cooperació internacional al desenvolupament durant un període igual o superior a 24 mesos.  
Base 4. Termini i lloc de presentació de sol·licituds, i documentació a aportar  
1. El termini de presentació de sol·licituds serà de 15 dies hàbils comptats a partir del següent al de la publicació d'esta convocatòria en el Diari Oficial de la Generalitat Valenciana.   
2. Les sol·licituds, presentades en el formulari que s'inclou com a annex II de la present resolució i que consta en la pàgina web de Cooperació al Desenvolupament de la Generalitat, www.pre.gva.es/cdre/, s'adreçaran a la Direcció General de Cooperació al Desenvolupament i Relacions Externes, Plaça de Sant Nicolau núm. 2, 46581, València. Sense perjuí del que preveu l'article 38.4, de la Llei 30/1992, de 26 de novembre, de Règim Jurídic de les Administracions Públiques. Els interessats podran presentar la sol·licitud i la documentació a què es refereix l'apartat següent, en qualsevol dels registres següents:   
. Direcció General de Cooperació al Desenvolupament i Relacions Externes, Plaça de Sant Nicolau núm. 2, 46931 València.  
. Registre General de la Presidència de la Generalitat, C/ Juristes núm. 10, 46986 València.   
. Delegació Territorial del Consell de la Generalitat a València, C/ Gregorio Gea núm. 14, 46190 València.   
. Delegació Territorial del Consell de la Generalitat a Alacant, Av. Dr. Gadea núm. 10, 03411 Alacant.   
. Delegació Territorial del Consell de la Generalitat a Castelló, C/ Major núm. 78, 12028 Castelló de la Plana.   
3. El formulari de sol·licitud anirà acompanyat de la següent documentació, que s'acreditarà per mitjà de compulsa en el moment de la presentació de les sol·licituds:   
a) Fotocòpia del DNI.   
b) Certificat d'empadronament, acreditatiu de la residència a la Comunitat Valenciana, anterior a l'últim dia de termini de presentació de sol·licituds.  
c) Currículum vitae.   
d) Titulació superior universitària.   
e) Declaració jurada de no beneficiar-se de cap altra beca, ajuda o activitat laboral regular.  
f) Declaració responsable d'estar al corrent amb les obligacions tributàries i amb la Seguretat Social, que serà substituïda pels corresponents certificats en el cas de resultar beneficiari de beca, d'acord amb allò que s'ha assenyalat en la base 8.5.c) d'este annex.  
g) Acreditació de no incórrer en cap de les circumstàncies arreplegada en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei.  
h) Documentació acreditativa de la formació específica en matèria de cooperació internacional al desenvolupament (realització d'un o més cursos que sumen, almenys, 50 hores de duració).  
i) Documentació acreditativa de l'experiència en el sector de la cooperació internacional al desenvolupament, organismes oficials o ONGD o en servicis de voluntariat social en ONG (certificat per mesos d'experiència).  
j) Documentació acreditativa de l'experiència en països estructuralment empobrits en el sector de la cooperació internacional (certificat per mesos d'experiència), si és el cas.  
k) Documentació acreditativa de la formació de postgrau o experiència en matèria jurídica o economicofinancera, si és el cas.  
l) Certificat de coneixement d'idiomes comunitaris distints del castellà, expedit per l'Escola Oficial d'Idiomes o equivalent, si és el cas. Així mateix, certificat oficial administratiu de coneixement de valencià, si és el cas.  
m) Documentació acreditativa de l'experiència laboral general, si és el cas, que s'acreditarà a través de certificat de vida laboral.   
n) Qualssevol altres documents que acrediten la possessió dels mèrits que es desitge al·legar, d'acord amb el barem establit en la base 6.1 d'este annex.  
4. No seran tinguts en compte aquells mèrits que, a pesar de figurar en el currículum vitae, no s'acrediten documentalment.  
Base 5. Comissió avaluadora   
1. Per a l'examen de les sol·licituds de beques es constituirà una comissió avaluadora, presidida pel cap de l'Àrea de Cooperació al Desenvolupament de la Direcció General de Cooperació al Desenvolupament i Relacions Externes, de la qual formaran part:   
. La cap del Servici de Planificació i Formació,   
. El cap del Servici de Gestió Administrativa i Assistència Jurídica,   
. El cap de Secció de Promoció i Participació dels Agents Socials,   
. Un tècnic d'aquella direcció general, que actuarà com a secretari.   
2. El funcionament de la dita comissió haurà d'adaptar-se al que establix la present convocatòria i, de manera subsidiària, a les regles contingudes en el capítol II de títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Base 6. Barem i procés de selecció  
1. La comissió a què es referix la base anterior, elaborarà una relació prioritzada dels aspirants, en funció de la puntuació resultant de l'aplicació del barem següent:  
a) Titulacions acadèmiques: fins a un màxim de 2 punts.  
b) Formació de postgrau específica en matèria de cooperació internacional al desenvolupament: fins a un màxim de 3 punts.  
c) Experiència acreditada en el sector de la cooperació internacional al desenvolupament en organismes oficials o ONGD: fins a un màxim de 3 punts.  
d) Experiència acreditada en tasques de voluntariat social en ONG: fins a un màxim de 2 punts.  
e) Experiència acreditada en països estructuralment empobrits en el sector de la cooperació internacional: fins a un màxim de 3 punts.  
f) Formació de postgrau en matèria jurídica o economicofinancera: fins a un màxim de 2 punts.  
g) Experiència professional en l'àmbit jurídic o economicofinancer: fins a un màxim de 2 punts.  
h) Coneixement d'idiomes, inclòs el valencià: fins a un màxim de 2 punts.  
i) Experiència professional general acreditada documentalment: fins a un màxim d'1 punt.  
j) Altres mèrits a valorar, com a curs d'adaptació pedagògica o altres cursos oficials: fins a un màxim d'1 punt.  
2. La comissió avaluadora convocarà els candidats que hagen obtingut set o més punts en la fase de baremació, per a comprovar, per mitjà d'entrevista, la idoneïtat del seu perfil personal i professional, així com el seu coneixement en temes de cooperació internacional al desenvolupament. La puntuació atribuïda com a resultat de l'entrevista no podrà superar els set punts.  
3. Finalitzat el procés selectiu, la comissió avaluadora elaborarà una proposta de concessió de beques que contindrà la relació dels beneficiaris i una borsa de reserva prioritzada, en funció de la puntuació obtinguda, per a cobrir les vacants que pogueren produir-se.  
Base 7. Concessió de beques  
1. Les beques seran adjudicades, per delegació, per Resolució de la consellera de Cooperació i Participació, a la vista de la proposta de la comissió avaluadora, en el termini màxim de tres mesos des de la publicació de la present convocatòria en el Diari Oficial de la Generalitat Valenciana. La resolució, que es publicarà en el DOGV, contindrà la relació de beneficiaris i una borsa de reserva prioritzada en funció de la puntuació obtinguda.   
2. La falta de l'esmentada resolució dins del termini establit produirà l'efecte de la desestimació presumpta de les sol·licituds presentades.  
Base 8. Drets i obligacions dels becaris, i incidències  
1. Les beques objecte de la present convocatòria són incompatibles amb el benefici de qualsevol altra beca, ajuda o activitat laboral regular. La infracció d'esta regla deixarà sense efecte la beca adjudicada, amb audiència prèvia de l'interessat.  
2. La condició de becari no generarà en cap moment cap relació laboral o administrativa amb la Generalitat.  
3. Als becaris, com a perceptors de subvencions públiques, els resultaran d'aplicació les obligacions arreplegades en l'article 14 de la Llei General de Subvencions.  
4. Si el becari, com a conseqüència del desenvolupament de les tasques que haja de dur a terme, incorreguera en despeses de desplaçament, pernoctació o restauració, estes els seran rescabalades en els termes que per al personal de la Generalitat i l'adscrit funcionalment al seu servici estableix el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris. L'aplicació de dita normativa es referirà únicament als conceptes i quanties que han de ser rescabalades sense que això implique una modificació en la relació jurídica del becari amb l'administració.  
5. Els adjudicataris de beca hauran de presentar, en el termini dels deu hàbils següents a la publicació de la Resolució de concessió en el DOGV, la documentació següent:  
a) Fitxa de manteniment de tercers segons model normalitzat disponible en l'adreça http://www.pre.gva.es/cdre/cooperació, en la qual constarà el compte bancari en què s'hagen de rebre les transferències mensuals.  
b) Acreditació de la titularitat del compte bancari que s'assenyala en la fitxa de manteniment de tercers.  
c) Certificats acreditatius de trobar-se al corrent de les obligacions tributàries (estatal i autonòmic) i amb la Seguretat Social, de conformitat amb el que disposa l'article 47.7 Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991 i en l'article 1 de l'Orde de 30 de maig de 1996, de la Conselleria d'Economia i Hisenda.  
6. El cap de l'Àrea de Cooperació al Desenvolupament de la Direcció General de Cooperació al Desenvolupament i Relacions Externes, en qualitat de tutor dels becaris, ordenarà les activitats de formació dels mateixos i organitzarà el temps de dedicació a les dites activitats, que no serà superior a 35 hores setmanals.   
7. La consellera de Cooperació i Participació resoldrà, per delegació, les incidències que es produïsquen durant el període de benefici de les beques, i les deixarà sense efecte, amb l'audiència prèvia de la persona interessada, en el cas que incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.   
8. Davant de les incidències, renúncies, abandons o incompliments que deixen vacant una beca, es procedirà, si és el cas, valorades les noves circumstàncies, a cobrir-la segons l'orde establit en la borsa de reserva que resulte del procés de selecció.   
9. Finalitzat el període de benefici de la beca i amb un informe previ d'assistència, aprofitament i aptitud del cap d'Àrea de Cooperació al Desenvolupament, s'estendrà el certificat corresponent.